CELEX: 32019H0903(23)
Language: lv
Date: 2019-06-18 00:00:00
Title: Komisijas Ieteikums (2019. gada 18. jūnijs) par Rumānijas integrētā nacionālā enerģētikas un klimata plāna projektu, kas aptver 2021.–2030. gada periodu

3.9.2019   
            
            
               LV
            
            
               Eiropas Savienības Oficiālais Vēstnesis
            
            
               C 297/88
            
         
      KOMISIJAS IETEIKUMS
      (2019. gada 18. jūnijs)
      par Rumānijas integrētā nacionālā enerģētikas un klimata plāna projektu, kas aptver 2021.–2030. gada periodu
      (2019/C 297/23)
      EIROPAS KOMISIJA,
      ņemot vērā Eiropas Parlamenta un Padomes 2018. gada 11. decembra Regulu (ES) 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013 (1), un jo īpaši tās 9. panta 2. punktu,
      tā kā:
      
                  (1)
               
               
                  Atbilstīgi Regulai (ES) 2018/1999 katrai dalībvalstij ir jāiesniedz Komisijai savs integrētā nacionālā enerģētikas un klimata plāna projekts, kas aptver 2021.–2030. gada periodu un kas sagatavots saskaņā ar minētās regulas 3. panta 1. punktu un I pielikumu. Integrēto nacionālo enerģētikas un klimata plānu pirmie projekti bija jāiesniedz līdz 2018. gada 31. decembrim.
               
            
                  (2)
               
               
                  Rumānija savu integrētā nacionālā enerģētikas un klimata plāna projektu iesniedza 2018. gada 31. decembrī. Šā plāna projekta iesniegšana ir pamatelements un pirmais solis iteratīvajā procesā starp Komisiju un dalībvalstīm, kas iedibināts integrēto nacionālo enerģētikas un klimata plānu galīgās redakcijas izstrādei un to vēlākai īstenošanai.
               
            
                  (3)
               
               
                  Regula (ES) 2018/1999 paredz, ka Komisijai integrēto nacionālo enerģētikas un klimata plānu projekti ir jānovērtē. Komisija veica Rumānijas integrētā nacionālā enerģētikas un klimata plāna projekta visaptverošu novērtējumu, kurā ņēma vērā relevantos Regulas (ES) 2018/1999 elementus. Šis novērtējums (2) ir publicēts kopā ar šo ieteikumu. Tālāk sniegtie ieteikumi ir balstīti uz šo novērtējumu.
               
            
                  (4)
               
               
                  Komisijas ieteikumi var attiekties uz šādiem jautājumiem: i) mērķu, mērķrādītāju un devumu vērienīgums, ar nolūku kopīgi sasniegt enerģētikas savienības mērķus, jo īpaši Savienības 2030. gadam izvirzītos atjaunojamās enerģijas un energoefektivitātes mērķrādītājus, kā arī energotīklu starpsavienojumu līmenis, ko dalībvalstis tiecas panākt 2030. gadā; ii) ar dalībvalsts un Savienības līmeņa mērķiem saistītās rīcībpolitikas un pasākumi un citas rīcībpolitikas un pasākumi, kas varētu būt atbilstīgi pārrobežu līmenī; iii) jebkādas papildu rīcībpolitikas un pasākumi, kas varētu būt nepieciešami integrētajos nacionālajos enerģētikas un klimata plānos; iv) integrētajā nacionālajā enerģētikas un klimata plānā iekļauto esošo un plānoto rīcībpolitiku un pasākumu savstarpējā mijiedarbība un konsekvence vienā enerģētikas savienības dimensijā un starp vairākām dimensijām.
               
            
                  (5)
               
               
                  Izstrādājot ieteikumus, Komisija ņēma vērā, no vienas puses, vajadzību summēt atsevišķus visu dalībvalstu kvantitatīvi izteiktos plānotos devumus, lai novērtētu Savienības līmeņa mērķuzdevuma vērienīgumu, un, no otras puses, vajadzību dot pietiekami daudz laika attiecīgajai dalībvalstij, lai tā varētu pienācīgi ņemt vērā Komisijas ieteikumus pirms sava nacionālā plāna galīgās redakcijas izstrādes.
               
            
                  (6)
               
               
                  Komisijas ieteikumi par dalībvalstu atjaunojamo energoresursu enerģijas mērķuzdevuma vērienīgumu balstās uz formulu, kas noteikta Regulas (ES) 2018/1999 II pielikumā un balstīta uz objektīviem kritērijiem.
               
            
                  (7)
               
               
                  Attiecībā uz energoefektivitāti Komisijas ieteikumi ir balstīti novērtējumā, kurā integrētā nacionālā enerģētikas un klimata plāna projekta vērienīgums nacionālā līmenī salīdzināts ar kolektīvo centienu līmeni, kas nepieciešams, lai sasniegtu Savienības mērķrādītājus, un attiecīgā gadījumā ir ņemta vērā informācija par īpašiem apstākļiem valstī. Galīgajiem nacionālajiem devumiem energoefektivitātes jomā būtu jāatspoguļo iespējas izmaksefektīvi panākt enerģijas ietaupījumus, un tiem vajadzētu būt balstītiem stabilā ēku renovācijas ilgtermiņa stratēģijā un pasākumos, ar ko pilda enerģijas ietaupīšanas pienākumu, kas izriet no Eiropas Parlamenta un Padomes Direktīvas 2012/27/ES (3) 7. panta. Dalībvalstīm būtu arī jāpierāda, ka tās ir pienācīgi ņēmušas vērā principu “energoefektivitāte pirmajā vietā”, proti, ir jāpaskaidro, kā energoefektivitāte palīdz izmaksefektīvi sasniegt nacionālos mērķus konkurētspējīgas mazoglekļa ekonomikas aspektā, panākt enerģētisko drošību un novērst enerģētisko nabadzību.
               
            
                  (8)
               
               
                  Pārvaldības regulā noteikts, ka dalībvalstīm jāsniedz vispārējs pārskats par investīcijām, kas vajadzīgas, lai sasniegtu integrētajā nacionālajā enerģētikas un klimata plānā nospraustos mērķus, mērķrādītājus un devumus, kā arī vispārējs novērtējums par šo investīciju avotiem. Lai nodrošinātu investīciju noteiktību, nacionālajiem enerģētikas un klimata plāniem būtu jānodrošina nacionālo rīcībpolitiku un pasākumu pārredzamība un paredzamība.
               
            
                  (9)
               
               
                  Vienlaikus 2018.–2019. gada Eiropas pusgada cikla ietvaros Komisija ir likusi lielu uzsvaru uz dalībvalstu vajadzībām pēc investīcijām enerģētikas un klimata jomā. Tas ir atspoguļots 2019. gada ziņojumā par Rumāniju (4) un Komisijas ieteikumā Padomes ieteikumam Rumānijai (5), kas ir Eiropas pusgada procesa daļas. Integrēto nacionālo enerģētikas un klimata plānu projektu vērtēšanā Komisija ņēma vērā jaunākos Eiropas pusgada konstatējumus un ieteikumus. Komisijas ieteikumi papildina jaunākos konkrētai valstij adresētos ieteikumus, kas sniegti Eiropas pusgada kontekstā. Arī dalībvalstīm būtu jānodrošina, ka to integrētajos nacionālajos enerģētikas un klimata plānos tiek ņemti vērā jaunākie konkrētai valstij adresētie ieteikumi, kas sniegti Eiropas pusgada ietvaros.
               
            
                  (10)
               
               
                  Pārvaldības regulā arī noteikts, ka katrai dalībvalstij ir rūpīgi jāņem vērā visi Komisijas ieteikumi par integrētā nacionālā enerģētikas un klimata plāna projektu, kas jāiesniedz līdz 2019. gada 31. decembrim, un, ja attiecīgā dalībvalsts ieteikumu vai būtisku tā daļu neņem vērā, šai dalībvalstij savi iemesli būtu jāpaskaidro un jādara zināmi atklātībai.
               
            
                  (11)
               
               
                  Attiecīgā gadījumā dalībvalstīm savos integrētajos nacionālajos enerģētikas un klimata plānos un atjauninājumos turpmākajos gados būtu jāziņo tie paši dati, ko tās ziņo Eurostat vai Eiropas Vides aģentūrai. Izmantot vienu un to pašu avotu un Eiropas statistiku (ja tāda pieejama) ir svarīgi arī tāpēc, lai varētu aprēķināt bāzlīniju modelēšanas un prognožu vajadzībām. Eiropas statistikas izmantošana ļaus sekmīgāk salīdzināt integrētajos nacionālajos enerģētikas un klimata plānos izmantotos datus un prognozes.
               
            
                  (12)
               
               
                  Integrētā nacionālā enerģētikas un klimata plāna galīgajā redakcijā jāiekļauj visi Regulas (ES) 2018/1999 I pielikuma elementi. Šajā kontekstā būtu jānovērtē plānoto rīcībpolitiku un pasākumu ietekme makroekonomiskā ziņā un, ciktāl iespējams, arī veselības, vides, nodarbinātības un izglītības, prasmju un sociālās jomas ziņā. Integrētā nacionālā enerģētikas un klimata plāna galīgās redakcijas sagatavošanā jāiesaista sabiedrība un citas ieinteresētās personas. Šie un citi elementi ir sīki aprakstīti Komisijas dienestu darba dokumentā (6), kas publicēts kopā ar šo ieteikumu.
               
            
                  (13)
               
               
                  Plāna galīgajā redakcijā būtu jāpilnveido novērtējums par savstarpējām saiknēm starp rīcībpolitikām un pasākumiem un jāapraksta, kā Rumānija plāno tās risināt. Konkrētāk, plānā būtu jāapraksta sinerģija starp dekarbonizācijas, enerģētiskās drošības un iekšējā tirgus dimensijām un principu “energoefektivitāte pirmajā vietā”. Ir jāizvērtē mijiedarbība starp plānoto ogļu un gāzes turpmāku izmantošanu līdz 2030. gadam un dekarbonizācijas mērķiem. Tāpat attiecībā uz rīcībpolitikām un pasākumiem ar plašu ietekmi būtu jāiekļauj novērtējums par rīcībpolitiku mijiedarbību un transversālo ietekmi, piemēram, jāizvērtē plānotās jaunās jaudas attiecībā pret energoefektivitātes un dekarbonizācijas dimensiju, jaunākie enerģijas tirgu regulējošie pasākumi attiecībā pret iekšējā tirgus un piegādes drošības mērķiem, kā arī dekarbonizācijas pasākumu ietekme transporta nozarē un atjaunojamo energoresursu plašāka izmantošana tīklā. Būtu jānovērtē arī tas, kā meža biomasas intensīvāka izmantošana elektroenerģijas un siltuma ražošanai ietekmēs uzskaitītās emisijas un piesaistījumus, kas rodas zemes izmantošanā, zemes izmantošanas maiņā un mežsaimniecībā. Turklāt darbam pie to mērķu sasniegšanas, kas izvirzīti pētniecības, inovācijas un konkurētspējas dimensijas aspektā, ir jāsekmē enerģētikas savienības pārējo dimensiju ietvaros plānoto centienu īstenošana.
               
            
                  (14)
               
               
                  Būtu labi, ja integrētā nacionālā enerģētikas un klimata plāna galīgajā redakcijā tiktu izvērtēti nacionālās konkurētspējas stratēģijas (2014–2020) rezultāti, proti, vajadzētu sniegt visaptverošu analīzi par mazoglekļa tehnoloģiju sektora pašreizējām pozīcijām globālajā tirgū, izceļot jomas, kurās pastāv konkurenciālas priekšrocības un potenciālās problēmas. Tajā varētu iekļaut arī visaptverošākus pasākumus, lai izmantotu potenciālu, kas piemīt mijiedarbībai ar aprites ekonomiku.
               
            
                  (15)
               
               
                  Komisijas ieteikumi Rumānijai pamatojas uz Rumānijas integrētā nacionālā enerģētikas un klimata plāna projekta novērtējumu (7), kas publicēts kopā ar šo ieteikumu,
               
            AR ŠO RUMĀNIJAI IESAKA.
      
                  1.
               
               
                  Izvirzīt daudz vērienīgākus uzdevumus 2030. gadam, proti, noteikt, ka atjaunojamās enerģijas īpatsvaram, kas būs Rumānijas devums Savienības 2030. gada atjaunojamās enerģijas mērķrādītāja sasniegšanā, jābūt vismaz 34 %, kā tas izriet no Regulas (ES) 2018/1999 II pielikumā dotās formulas. Tā kā minētā mērķrādītāja kopīga sasniegšana prasa lielākus pūliņus, integrētā nacionālā enerģētikas un klimata plāna galīgajā redakcijā jāiekļauj indikatīva trajektorija, pēc kuras vadoties, tiek sasniegti visi Regulas (ES) 2018/1999 4. panta a) punkta 2) apakšpunktā minētie atsauces punkti atbilstoši minētajam īpatsvaram. Jāizklāsta detalizētas un kvantificētas rīcībpolitikas un pasākumi, kas atbilst Eiropas Parlamenta un Padomes Direktīvā (ES) 2018/2001 (8) noteiktajiem pienākumiem un kas ļautu šo devumu realizēt savlaicīgi un izmaksefektīvi. Jāizvirza vērienīgāki uzdevumi siltumapgādes un aukstumapgādes sektorā, lai sasniegtu indikatīvo mērķrādītāju, kas iekļauts Direktīvas (ES) 2018/2001 23. pantā, un jānosaka pienācīgi pasākumi, ar kuriem tiks sasniegts saskaņā ar Direktīvas (ES) 2018/2001 25. pantu Rumānijas integrētā nacionālā enerģētikas un klimata plānā nospraustais transporta nozares mērķrādītājs. Jānosaka pasākumi licencēšanas un atļauju piešķiršanas procedūru vienkāršošanai, kā arī jāsniedz sīkāka informācija par labvēlīgu regulējumu, kas sekmē atjaunojamās enerģijas pašpatēriņu un atjaunojamās enerģijas kopienas, kā paredzēts Direktīvas (ES) 2018/2001 21. un 22. pantā. Ņemot vērā nozīmīgo biomasas daļu Rumānijas energoresursu struktūrā, jo īpaši siltumapgādē un aukstumapgādē, jāsniedz papildu informācija par konkrētiem pasākumiem, kas nodrošinās, ka biomasas piegāde un izmantojums enerģētikā ir ilgtspējīgs.
               
            
                  2.
               
               
                  Tā kā Savienības 2030. gada energoefektivitātes mērķrādītāja sasniegšana prasa lielākus pūliņus, būtiski paaugstināt uzdevumu vērienīgumu attiecībā uz enerģijas galapatēriņa un primārās enerģijas patēriņa samazināšanu līdz 2030. gadam. Jāierosina vērienīgākas rīcībpolitikas un pasākumi, kas līdz 2030. gadam sniegtu papildu enerģijas ietaupījumus. Jāsniedz skaidrāka informācija par esošajām rīcībpolitikām un pasākumiem un jāsniedz detalizētāka informācija par rīcībpolitikām un pasākumiem, kurus plānots pieņemt un īstenot periodā no 2021. līdz 2030. gadam, proti, jāapraksta paredzamie ietaupījumi un ietekme, kā arī īstenošanas laika grafiks.
               
            
                  3.
               
               
                  Jānorāda pasākumi, kas atbalsta enerģētiskās drošības mērķus energoavotu dažādošanas un enerģētiskās atkarības mazināšanas jomās, jo īpaši pasākumi, kas nodrošina elastību, un pārdomāta gāzes piegādes dažādošanas stratēģija, kas ietver attiecīgos infrastruktūras projektus un paredz nepamatotu ierobežojumu atcelšanu investīcijām gāzes ražošanā, ņemot vērā reģionālo rezervju potenciālu Melnajā jūrā. Jāizstrādā sīkāk kodolmateriālu un kodoldegvielas ilgtermiņa piegādes stratēģija, ņemot vērā plānoto kodolenerģijas ražošanas jaudu palielināšanu, un jāsniedz sīkāka informācija par stratēģiju, ar ko kodoldegvielas ciklā uztur iekšzemes kapacitāti.
               
            
                  4.
               
               
                  Definēt tālredzīgus mērķus un mērķrādītājus attiecībā uz tirgus integrāciju, jo īpaši pasākumus, ar ko tiktu veidoti likvīdi un konkurenciāli vairumtirgi un mazumtirgi, gan veicinot konkurenci valstī, gan likvidējot šķēršļus pārrobežu tirdzniecībai, toskait eksporta ierobežojumus. Jāpievēršas negatīvajai ietekmei, kādu rada vairumtirdzniecības cenu regulēšana, un jāsniedz skaidrs pārskats, kā tiks nodrošināta valsts tiesību aktu atbilstība Savienības tiesību aktiem attiecībā uz atvērtiem un liberalizētiem tirgiem un brīvu cenu veidošanu, un šajā sakarā jāiekļauj stratēģija un laika grafiks virzībai uz pilnībā tirgus noteiktām cenām, kā arī mērķorientēti pasākumi neaizsargāto patērētāju aizsardzībai.
               
            
                  5.
               
               
                  Precizēt nacionālos mērķus un finansējuma mērķrādītājus pētniecībā, inovācijā un konkurētspējā (jo īpaši saistībā ar enerģētikas savienību), kas jāsasniedz periodā no 2020. līdz 2030. gadam, lai tie būtu viegli izmērāmi un palīdzētu sasniegt mērķrādītājus pārējās integrētā nacionālā enerģētikas un klimata plāna dimensijās. Šie mērķi jāatbalsta ar pienācīgām un specifiskām rīcībpolitikām un pasākumiem, toskait tādām, kas jāizstrādā sadarbībā ar citām dalībvalstīm (piemēram, Energotehnoloģiju stratēģiskais plāns).
               
            
                  6.
               
               
                  Pastiprināt reģionālo sadarbību ar kaimiņos esošajām dalībvalstīm, toskait attiecībā uz gāzes un elektroenerģijas infrastruktūru, atjaunojamiem energoresursiem, energoefektivitāti un pētniecību, inovāciju un konkurētspēju, šim nolūkam izmantojot tādus esošos reģionālās sadarbības satvarus kā Centrāleiropas un Dienvidaustrumeiropas enerģētiskās savienotības (CESEC) Augsta līmeņa grupa un sadarbību balstot uz kopīgajām problēmām un mērķiem. Ņemot vērā gaidāmos jauninājumus elektroenerģijas sektorā, toskait vajadzību integrēt lielāku atjaunojamo energoresursu un tīrā transporta īpatsvaru, kas varētu ietekmēt elektrotīklu starpsavienojumus un tirdzniecību reģionā, ir lielas iespējas šo sadarbību vērst plašumā.
               
            
                  7.
               
               
                  Izvērst sniegto analīzi par enerģētikas stratēģijas mērķiem vajadzīgajām investīcijām un riskiem un sniegt vispārēju novērtējumu par investīcijām, kas vajadzīgas, lai sasniegtu integrētā nacionālā enerģētikas un klimata plāna mērķus. Sniegt vispārēju novērtējumu par šo investīciju avotiem, tostarp atbilstošu finansējumu valsts, reģionālā un Savienības līmenī. Kā finansējuma avots jāapsver arī izmaksefektīvi iedales apjomu pārskaitījumi uz citām dalībvalstīm saskaņā ar Eiropas Parlamenta un Padomes Regulu (ES) 2018/842 (9).
               
            
                  8.
               
               
                  Uzskaitīt visas enerģijas subsīdijas, jo īpaši fosilajam kurināmajam, un veiktos pasākumus un plānus to pakāpeniskai izbeigšanai.
               
            
                  9.
               
               
                  Iekļaut analīzi par mijiedarbību ar gaisa kvalitātes un gaisā emitēto emisiju rīcībpolitiku un norādīt prasīto informāciju par gaisa piesārņotāju emisijām, kas tiek prognozētas saskaņā ar plānotajām rīcībpolitikām un pasākumiem.
               
            
                  10.
               
               
                  Labāk integrēt taisnīgas un godīgas pārkārtošanās aspektus, izvērtējot ietekmi uz sociālo jomu un nodarbinātību; jānorāda konkrētāki pasākumi un termiņi enerģētiskās nabadzības novēršanai, kā prasīts Regulā (ES) 2018/1999. Jāapskata vajadzības un pasākumi, kas saistīti ar strukturālajām pārmaiņām, kuras pārejā uz tīru enerģiju piedzīvos monorūpnieciskie reģioni, piemēram, reģioni, kas atkarīgi no ogļu ieguves un citiem energoietilpīgiem sektoriem.
               
            
         Briselē, 2019. gada 18. jūnijā
         
            
               Komisijas vārdā –
            
            
               Komisijas loceklis
            
            Miguel ARIAS CAÑETE
         
      
      
         (1)  OV L 328, 21.12.2018., 1. lpp.
      
      
         (2)  SWD(2019) 273.
      
         (3)  Eiropas Parlamenta un Padomes 2012. gada 25. oktobra Direktīva 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (OV L 315, 14.11.2012., 1. lpp.).
      
         (4)  SWD(2019) 1022 final.
      
         (5)  COM(2019) 523 final, 2019. gada 5. jūnijs
      
         (6)  SWD(2019) 273.
      
         (7)  SWD(2019) 273.
      
         (8)  Eiropas Parlamenta un Padomes 2018. gada 11. decembra Direktīva (ES) 2018/2001 par no atjaunojamajiem energoresursiem iegūtas enerģijas izmantošanas veicināšanu (OV L 328, 21.12.2018., 82. lpp.).
      
         (9)  Eiropas Parlamenta un Padomes 2018. gada 30. maija Regula (ES) 2018/842 par saistošiem ikgadējiem siltumnīcefekta gāzu emisiju samazinājumiem, kas dalībvalstīm jāpanāk no 2021. līdz 2030. gadam un kas dod ieguldījumu rīcībā klimata politikas jomā, lai izpildītu Parīzes nolīgumā paredzētās saistības, un ar ko groza Regulu (ES) Nr. 525/2013 (OV L 156, 19.6.2018., 26. lpp.).